**Väärillä raiteilla** (myös **Väärällä raiteella**, engl. *Track 29*) on vuonna 1988 ensi-iltansa saanut brittiläis-yhdysvaltalainen psykologinen draamaelokuva, jonka on ohjannut Nicolas Roeg. Elokuvan pääosia näyttelevät Theresa Russell, Gary Oldman ja Christopher Lloyd. Dennis Potterin käsikirjoittaman elokuvan on tuottanut Rick McCallum.

*Väärillä raiteilla* on käsikirjoittaja Potterin kirjoittaman televisionäytelmän *Schmoedipusin* uudelleenfilmatisointi. *Schmoedipus* esitettiin *Play for Today* -antologiasarjan jaksona vuonna 1974. *Schmoedipus* sijoittuu Lontooseen, mutta *Väärillä raiteilla* -elokuvan juoni sijoitettiin Yhdysvaltoihin.

*Väärillä raiteilla* on yksi seitsemästä näyttelijä Russellin ja ohjaaja Roegin yhteisestä elokuvasta.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Linda ja Henry (Theresa Russell ja Christopher Lloyd) ovat turhautunut pohjoiscarolinalainen aviopari. Paikallisen sairaalan lääkärinä toimiva Henry tuhlaa aikaansa leikkimällä kaiket päivät pienoisrautatiellä ja käymällä alan harrastajien kokouksissa. Hänen vaimonsa Linda on lapsettomuudesta kärsivä ja alkoholiin turvautuva neurootikko. Eräänä päivänä Linda on tekemässä itsemurhaa, mutta hänet pelastaa oudosti käyttäytyvä nuori kulkuri nimeltä Martin (Gary Oldman), joka väittää olevansa Lindan adoptioon luovuttama poika.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Theresa Russell  | … |  Linda Henry
  |
|  Gary Oldman  | … |  Martin
  |
|  Christopher Lloyd  | … |  tohtori Henry Henry
  |
|  Colleen Camp  | … |  Arlanda
  |
|  Sandra Bernhard  | … |  hoitaja Stein
  |
|  Seymour Cassel  | … |  tohtori Bernard Fairmont
  |
|  Vance Colvig  | … |  herra Ennis
  |

Tuotanto
--------

Vuonna 1983 Joseph Losey suunnitteli tekevänsä elokuvan Dennis Potterin *Schmoedipusin* käsikirjoituksesta. Elokuvan pääosaa olisi näytellyt Lee Marvin, mutta elokuvan rahoitus kaatui ja Losey kuoli seuraavana vuonna. Elokuva olisi ollut Loseyn ensimmäinen yhdysvaltalainen elokuva yli kolmeenkymmeneen vuoteen.

*Väärillä raiteilla* -elokuvan kuvaukset alkoivat 7. toukokuuta 1987. Elokuva kuvattiin Wilmingtonin kaupungissa ja Wrightsville Beachin kunnassa Pohjois-Carolinassa. Kuvaukset saatiin päätökseen 27. kesäkuuta 1987. Elokuvan budjettina oli viisi miljoonaa dollaria, ja sen tuotantoyhtiönä oli HandMade Films.

Julkaisu ja vastaanotto
-----------------------

*Väärillä raiteilla* sai ensi-iltansa Cannesin elokuvajuhlilla Ranskassa 15. toukokuuta 1988. Elokuvan Yhdysvaltain-ensi-ilta oli 12. heinäkuuta 1988 ja Ison-Britannian 5. elokuuta 1988. Elokuva kiersi vuoden 1988 aikana lukuisia elokuvajuhlia, kuten Toronton elokuvajuhlat Kanadassa. *Väärillä raiteilla* -elokuvaa esitettiin Yhdysvalloissa laajimmillaan 13 elokuvateatterissa. Elokuva tuotti Yhdysvalloissa 429 028 dollarin lipputulot. Elokuvan Yhdysvaltain teatterilevittäjänä oli Island Pictures ja Ison-Britannian Recorded Releasing. Suomessa elokuva ei saanut teatteriensi-iltaa, mutta se esitettiin ensimmäistä kertaa televisiossa Yle TV1 -kanavalla 9. syyskuuta 1994. Myöhemmin elokuvalevittäjä Europa Vision Oy julkaisi elokuvan videolle. *Väärillä raiteilla* julkaistiin ensi kertaa VHS:lle Yhdysvalloissa vuonna 1989. DVD:lle elokuva julkaistiin ensi kerran Yhdysvalloissa 26. maaliskuuta 2007.

*Väärillä raiteilla* on saanut lähinnä myönteisen vastaanoton elokuvakriitikoilta. Rotten Tomatoes -sivuston mukaan 67 % kriitikoista on antanut elokuvalle positiivisen arvosanan 6,4/10 keskiarvolla. Keräys perustuu kuuteen arviointiin. 1 380 käyttäjästä 44 % on antanut elokuvalle positiivisen arvosanan 3,2/5 keskiarvolla.

Palkinnot ja ehdokkuudet
------------------------

| Palkinnot ja ehdokkuudet |
| --- |
| Palkinto | Kategoria | Ehdokas | Tulos |
| Mystfest, Italia: Parhaan naisnäyttelijän palkinto | Paras naisnäyttelijä | Theresa Russell | Voitto |
| Mystfest, Italia: Parhaan elokuvan palkinto | Paras elokuva | Nicolas Roeg | Ehdokkuus |
| Deauvillen elokuvajuhlat, Ranska: Kriitikoiden palkinto | Paras elokuva | Ehdokkuus |
|

Lähteet
-------

1. 1 2 3 4 5  Track 29 (1988) *Elonet.fi*. Viitattu 25.8.2016. (suomeksi)
2. 1 2 3  Track 29 (1988) *Allmovie.com*. Viitattu 25.8.2016. (englanniksi)
3. ↑  Track 29 (1988) *Elitisti.net*. Viitattu 25.8.2016. (suomeksi)
4. 1 2 3 4 5 6  TRACK 29 (1988) *TCM.com*. Viitattu 25.8.2016. (englanniksi)
5. 1 2 3 4  Track 29 *Boxofficemojo.com*. Viitattu 25.8.2016. (englanniksi)
6. 1 2 3 4  TRACK 29 (1988) *Rottentomatoes.com*. Viitattu 25.8.2016. (englanniksi)

Aiheesta muualla
----------------

* *Väärillä raiteilla* Internet Movie Databasessa. (englanniksi)
* *Väärillä raiteilla* Elonetissä.
* *Väärillä raiteilla* AllMoviessa. (englanniksi)
* *Väärillä raiteilla* Rotten Tomatoes -sivustolla (englanniksi)
* *Väärillä raiteilla* Box Office Mojossa (englanniksi)